ମୋଜେଜା ଅସରଫ ମୋନାଲିସା  (ଜନ୍ମ: ୫ ଅକ୍ଟୋବର ୧୯୮୭, ଜନ୍ମସ୍ଥାନ: ବଙ୍ଗଳାଦେଶ) ଜଣେ ବଙ୍ଗଳାଦେଶୀ ଅଭିନେତ୍ରୀ, ମଡେଲ ଏବଂ ନର୍ତ୍ତକୀ  । ସେ ଦୂରଦର୍ଶନର ବିଜ୍ଞାପନରେ ପ୍ରଥମେ କାର୍ଯ୍ୟ କରିବା ଆରମ୍ଭ କରିଥିଲେ ଏବଂ ଏଥିସ‌ହିତ ବିଭିନ୍ନ ମଞ୍ଚରେ ନୃତ୍ୟ କରୁଥିଲେ । ଏହି ସମୟରେ ସେ ୨୦୦୦ ମସିହାରେ ମିସ୍ ଫଟୋଜେନିକ୍ ପୁରସ୍କାର ମଧ୍ୟ ପାଇଥିଲେ । ସେ ଅନେକ ଦୂରଦର୍ଶନ ଚେନାରେ ବିଭିନ୍ନ ଧାରାବାହିକ ଏବଂ ଟେଲି ଫିଲ୍ମରେ ଅଭିନୟ କରିଥିଲେ । ଏତଦ୍ ବ୍ୟତୀତ ସେ ଜଣେ ପ୍ରଶିକ୍ଷିତ ନର୍ତ୍ତକୀ । ମୋନାଲିସା ମାତ୍ର ୧୦ ବର୍ଷ ବୟସରେ ବିଭିନ୍ନ ମଞ୍ଚରେ ନୃତ୍ୟ କରିବା ସ‌ହ ଅଭିନୟ ଆରମ୍ଭ କରିଥିଲେ ଏବଂ ଏଥି ସ‌ହ ମଡେଲିଂ ମଧ୍ୟ କରୁଥିଲେ । ଜଣେ ନର୍ତ୍ତକୀ ଭାବରେ ସେ ତାଙ୍କର ପେଶା ଆରମ୍ଭ କରିଥିଲେ ଏବଂ ଦୂରଦର୍ଶନର ବିଜ୍ଞାପନରେ ତାଙ୍କ ଅଭିନୟ ତାଙ୍କୁ ଲୋକପ୍ରିୟ କରାଇଥିଲା । ଏହାପରେ ସେ ଦୂରଦର୍ଶନ ଧାରାବାହିକ ଏବଂ ନାଟକମାନଙ୍କରେ ଅଭିନୟ କରିଥିଲେ । ବୟସ ଜୋଖନ ଏଖୁସ, କାଗଜର ଫୁଲ ଏବଂ ହୁମାୟୁନ ଅହମଦଙ୍କର ତ୍ରିଶ୍ନା ଆଦି ନାଟକରେ ଅଭିନୟ କରିଥିଲେ । ବିଭିନ୍ନ ବ୍ରାଣ୍ଡ ଗୁଡ଼ିକ ମଧ୍ୟରୁ ମୋନାଲିସା ବାଂଲାଲିଙ୍କ ଟେଲି କମୁନିକେସନର ବିଜ୍ଞାପନରେ କାର୍ଯ୍ୟ କରିଥିଲେ । ପ୍ରାରମ୍ଭିକ ଜୀବନ ମୋନାଲିସା ୫ ଅକ୍ଟୋବର ୧୯୮୭ରେ ଢାକାଠାରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ଅସରଫ ହୁସେନ ଏବଂ ମମତାଜ ବେଗମ୍ ହେଉଛନ୍ତି ତାଙ୍କ ମାଆ । ପରିବାରରେ ସେ ହେଉଛନ୍ତି ତିନି ଭଉଣୀଙ୍କ ମଧ୍ୟରେ କନିଷ୍ଠା । ୧୯୯୯ ମସିହାରେ ତାଙ୍କ ପିତାଙ୍କର ଦେହାନ୍ତ ହୋଇଯାଇଥିଲା । ଅଭିନୟ, ମଡେଲିଂ ଓ ନୃତ୍ୟ ମୋନାଲିସା ମାତ୍ର ୧୦ ବର୍ଷ ବୟସରେ ମଞ୍ଚରେ ନୃତ୍ୟ ଏବଂ ଅଭିନୟ କରିବା ଆରମ୍ଭ କରିଥିଲେ । ସେ ନୃତ୍ୟ କରିବା ସମୟରେ ଜଣେ ନର୍ତ୍ତକୀ ଭାବରେ ତୁର୍କୀରେ ଅନୁଷ୍ଠିତ ଏକ ମଞ୍ଚରେ ନୃତ୍ୟ ପାଇଁ ବିଦେଶ ଯାତ୍ର କରିଥିଲେ । ଜଣେ ନର୍ତ୍ତକୀ ଭାବରେ ମୋନାଲିସା ତାଙ୍କର ପେଶା ଆରମ୍ଭ କରିଥିଲେ ମଧ୍ୟ ଜଣେ ବିଜ୍ଞାପନର ଅଭିନେତ୍ରୀ ଭାବରେ ସେ ଅଧିକ ଲୋକପ୍ରିୟତା ଅର୍ଜନ କରିଥିଲେ । ତାରିକ ଆନମ ଖାନ୍‌ଙ୍କ ନିର୍ଦ୍ଦେଶନାରେ ସେ ପ୍ରଥମେ ଫେୟାର ଆଣ୍ଡ ଲଭ୍‌ଲି ପାଇଁ ବିଜ୍ଞାପନରେ ଅଭିନୟ କରିଥିଲେ । ପରବର୍ତ୍ତୀ ସମୟରେ ସେ ବୟସ ଜୋଖନ ଏଖୁସ, କାଗଜର ଫୁଲ ଏବଂ ହୁମାୟୁନ ଅହମଦଙ୍କର ତ୍ରିଶ୍ନା ଆଦି ଦୂରଦର୍ଶନ ନାଟକରେ ଅଭିନୟ କରିଥିଲେ । ବିବାହ ପରେ ୨୦୧୩ରେ ସେ ତାଙ୍କ ପତିଙ୍କ ସ‌ହ ନିୟୁର୍କ ଚାଲିଯାଇଥିଲେ ଏବଂ ସେଠାରେ ସେ ଆମେରିକାସ୍ଥିତ ଏକ ବଙ୍ଗଳା ଟିଭି ଚେନାଲରେ ପ୍ରୋଗ୍ରମ ହେଡ୍ ଭାବରେ କାର୍ଯ୍ୟ କରିଥିଲେ । ଏହାର ତିନିବର୍ଷ ପରେ ସେ ପୁଣିଥରେ ବାଂଲାଦେଶ ପ୍ରତ୍ୟାବର୍ତ୍ତନ କରିଥିଲେ ଏବଂ ଅଭିନୟ ଓ ମଡେଲିଂରେ ଯୋଗ ଦେଇଥିଲେ । ଏହି ସମୟରେ ସେ ଯମୁନା ଗ୍ରୁପର ଟିଭି ଓ ଫ୍ରିଜ୍ ପାଇଁ ବିଜ୍ଞାପନରେ କାର୍ଯ୍ୟ କରିଥିଲେ । ଦୀର୍ଘ ଦିନର ବ୍ୟବଧାନ ପରେ ସେ ଇଦ୍ ପାଇଁ ୮ଟି ସ୍ୱତନ୍ତ୍ର ନାଟକରେ ଅଭିନୟ କରିଥିଲେ । ବୈବାହିକ ଜୀବନ ୧୨ ଜୁନ ୨୦୧୨ରେ ଫିୟାଜ ଶରୀଫଙ୍କ ସ‌ହିତ ମୋନାଲିସାଙ୍କର ନିର୍ବନ୍ଧ ହୋଇଥିଲା । ଏହାପରେ ୧୨ ଡିସେମ୍ବର ୨୦୧୨ରେ ଉଭୟଙ୍କର ବିବାହ ହୋଇଥିଲା । ଢାକାରେ ଗଲ୍ଫ କ୍ଲବ୍ ଅଫ୍ ପାଲ୍ମାରେ ସେମାନଙ୍କର ବିବାହ କାର୍ଯ୍ୟ ସମ୍ପନ୍ନ ହୋଇଥିଲା ।